ELŐTERJESZTÉS

**Szombathely Megyei Jogú Város Közgyűlésének 2017. december 14-i ülésére**

**Javaslat a SZOVA Szállodaüzemeltető Kft.-vel kapcsolatos döntések meghozatalára**

I. A SZOVA NonprofitZrt. Alapszabályának módosítása

A SZOVA NonprofitZrt. 2015. évi stratégiai tervében a létesítmények kihasználtságának növelése és a szezonalitás csökkentése, valamint a városunkba érkező turisták színvonalas kiszolgálása érdekében javaslatot tett egy szálloda felépítésére a Tófürdő területén. A projekt koncepciójának részletes kidolgozását és a szakmai partner kiválasztását követően a Közgyűlés 396/2016 (XII.15.) Kgy. számú határozatában úgy döntött, hogy a beruházás megvalósítására és a szálloda későbbi üzemeltetésére létrehozza a SZOVA Szállodaüzemeltető Kft-t.

A cég a közgyűlési döntésnek és a tulajdonosok által korábban lefolytatott egyeztetéseknek megfelelően a SZOVA NonprofitZrt. 75%-os és a Service 4 YOU Szálloda Befektető Zrt. 25%-os tulajdoni hányadával, 50 millió forintos törzstőkével megalakult és 2017. március 17-én bejegyzésre került a cégnyilvántartásba. A törzstőkét a tulajdonosok rendelkezésre bocsátották.

A SZOVA Szállodaüzemeltető Kft-ben fennálló üzletrész vonatkozásában a tulajdonosi jogok gyakorlásának rendjét a Szombathelyi Távhőszolgáltató Kft-hez hasonlóan javaslom a SZOVA NonprofitZrt. Alapszabályában rögzíteni annak érdekében, hogy a SZOVA Nonprofit Zrt. mindenkori menedzsmentje minden kétséget kizáróan megalapozott döntéselőkészítő munkát végezhessen, és döntései kizárólag a saját hatáskörben meghozható döntésekre korlátozódjanak.

A fentiekkel kapcsolatos Alapszabály módosítás tervezetét az előterjesztés 1. sz. melléklete tartalmazza.

II. A SZOVA Szállodaüzemeltető Kft. társasági szerződésének módosítása

A SZOVA Szállodaüzemeltető Kft. jelenleg jelentős mértékben támaszkodik a SZOVA Nonprofit Zrt. erőforrásaira, a szállodaberuházás előkészítési és megvalósítási szakaszában jelentős munkaerő igénye nincs, így kiterjedt saját szervezet jelenleg nem áll rendelkezésére. A beruházáshoz kapcsolódó folyamatok azonban számos hangsúlyos és jelentős értékkel vagy jelentős kihatással járó jognyilatkozatot követelnek, amelyek túlmutatnak az ügyvezető egyszemélyi kompetenciáján. A folyamatba épített tulajdonosi ellenőrzést az szolgálhatná a leghatékonyabb módon, ha a jelentős gazdasági kockázattal járó döntések a tulajdonosi érdekekre figyelemmel működő felügyelőbizottság előzetes döntését igényelnék.

A fentiek alapján javaslom a SZOVA Szállodaüzemeltető Kft. társasági szerződésének módosítását az alábbiakban részletezettek szerint:

A társasági szerződés új, 7.4.6. ponttal egészül ki:

A Felügyelőbizottság feladat- és hatásköre: *„7.4.6. A Felügyelő Bizottság előzetes jóváhagyása kell az ügyvezetés azonnali döntést igénylő jogügyleteinek kivételével a bruttó 35 millió Ft-ot meghaladó értékű, bármilyen kötelezettségvállalást eredményező egyedi jognyilatkozatokhoz.”*

A társasági szerződés módosításának tervezete az előterjesztés 2. számú melléklete.

III. A SZOVA Szállodaüzemeltető Kft. részére nyújtandó tagi kölcsön

A SZOVA Szállodaüzemeltető Kft. megkezdte tevékenységét, és a következő hónapokban a tervezéssel és a beruházás előkészítésével kapcsolatban várhatóan olyan fizetési kötelezettségei keletkeznek, amelyekre a törzstőke teljes mértékben nem nyújt fedezetet. Ezért további források bevonása vált szükségessé.

A Közgyűlés 368/2016 (X.27.) Kgy. sz. határozata szerint a szálloda beruházás pénzügyi hátterét a Szombathelyi Távhőszolgáltató Kft. által a SZOVA Nonprofit Zrt-nek fizetett 450 millió forint összegű osztalék hivatott biztosítani. Ebből az összegből 37,5 millió forintot törzstőke formájában már a Kft. rendelkezésére bocsátott a SZOVA NonprofitZrt.

A SZOVA NonprofitZrt. és a Service 4 YOU Szálloda Befektető Zrt. között 2017. február 27-én létrejött – előzetesen a Közgyűlés által szintén jóváhagyott – együttműködési szerződés 3. pontja szerint a szállodaberuházáshoz szükséges önerőt a törzstőkén felül a SZOVA NonprofitZrt. által rendelkezésre bocsátott tagi kölcsön biztosítja.

Ezek alapján a SZOVA Nonprofit Zrt. a Szombathelyi Távhőszolgáltató Kft-től kapott 450 millió forint osztaléknak a már befizetett 37,5 millió forintos törzstőkén felüli részét, 412,5 millió forintot tagi kölcsön formájában tudja a SZOVA Szállodaüzemeltető Kft-nek átutalni. A társaság javaslata szerint a maximum 412.500.000 Ft összeg folyósítása a SZOVA Szállodaüzemeltető Kft. finanszírozási igényeihez igazodik, a kölcsön törlesztése a szálloda megnyitását követő 2 éves türelmi idő utáni 8 évben, félévenkénti részletfizetéssel történik. A kamat mértéke a 6 havi BUBOR kamatláb mértékével egyezik meg, a kamatfizetés félévente esedékes. A szálloda megnyitásáig a kamatok tőkésítésre kerülnek, vagyis a kölcsön összegét növelik. Amennyiben a beruházás nem valósul meg, a szerződés megszűnik, a kölcsön visszafizetése azonnal esedékessé válik.

A tagi kölcsönszerződés tervezete az előterjesztés 3. sz. melléklete.

Tájékoztatom a Tisztelt Közgyűlést, hogy az előterjesztés mellékletei elektronikus úton kerülnek megküldésre, amelyek elérhetőek és letölthetőek a www.szombathely.hu honlapon a „Közgyűlés / e-közgyűlés/ 2017” menüpont alatt.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2017. december 8.**

-

 **/: Dr. Puskás Tivadar :/**

**Határozati javaslat**

**……/2017. (XII.14.) Kgy. sz. határozat**

1. A Közgyűlés megtárgyalta a SZOVA NonprofitZrt. Alapszabálya módosításának tervezetét, és azt változatlan tartalommal jóváhagyja és felhatalmazza a polgármestert a módosított alapszabály aláírására.

2. A Közgyűlés megtárgyalta a SZOVA Szállodaüzemeltető Kft. társasági szerződésének módosítására vonatkozó javaslatot, és úgy határozott, hogy a társasági szerződést egy új ponttal egészíti ki, az alábbiak szerint:

A Felügyelő Bizottság feladat- és hatásköre… *„7.4.6. A Felügyelő Bizottság előzetes jóváhagyása kell az ügyvezetés azonnali döntést igénylő jogügyleteinek kivételével a bruttó 35 millió Ft-ot meghaladó értékű, bármilyen kötelezettségvállalást eredményező egyedi jognyilatkozatokhoz.”*

A Közgyűlés felhatalmazza a SZOVA NonprofitZrt. Igazgatóságának elnökét, hogy a társasági szerződés módosítását a SZOVA Szállodaüzemeltető Kft. taggyűlésén szavazatával támogassa, továbbá a társasági szerződés módosításának taggyűlés általi elfogadását követően azt a SZOVA NonprofitZrt. képviseletében aláírja.

3. A Közgyűlés megtárgyalta a SZOVA NonprofitZrt. által a SZOVA Szállodaüzemeltető Kft.-nek nyújtandó tagi kölcsön szerződés tervezetét, és azt az előterjesztés melléklete szerinti tartalommal jóváhagyja, egyúttal felhatalmazza a SZOVA NonprofitZrt. Igazgatóságának elnökét, hogy a kölcsönszerződést a SZOVA Szállodaüzemeltető Kft. taggyűlésén szavazatával támogassa, valamint a kölcsönszerződés taggyűlés általi elfogadását követően a SZOVA NonprofitZrt. képviseletében aláírja.

**Felelős:** Dr. Puskás Tivadar polgármester

 Molnár Miklós alpolgármester

 Dr. Károlyi Ákos jegyző

 (A végrehajtásért felelős:

 Dr. Németh Gábor, a SZOVA NonprofitZrt. vezérigazgatója

Lakézi Gábor, a Városüzemeltetési Osztály vezetője)

**Határidő:** 1. pont: azonnal, az aláírásra 2018. január 1.

 2. pont: a társaság taggyűlése

 3. pont: a társaság taggyűlése